DIS MY STORIE – 5: Seisoene van groei – FXit Lesse wat Leef
Ek kan nie onthou hoe lank ek toe vir my eerste Bybel gespaar het nie, maar was in die sewende hemel toe ek hom kry.
Gretig begin ek toe lees, vanaf Genesis, elke dag twee hoofstukke. Of ek verstaan wat ek lees, het my nie gepla nie. Om een of ander rede was dit my droom om die Bybel deur te lees. Ek onthou nie wat die rasionaal was nie, en of ek hoegenaamd ŉ logiese verklaring vir hierdie heilige ambisie gehad het nie.
Dit moes my ma beïndruk het. Ek onthou hoe sy eendag gespog het toe ons by tannie Johanna-hulle op Kuilsrivier kuier: “Johanna kan jy glo, die kind het die hele Bybel al twee keer deurgelees.”
Toe het ek dit nie besef nie, maar nou verstaan ek dat dit ook deel van my voorbereiding was. (Ek verstaan ook dat die tremor deel daarvan was, anders het ek nie leer tik nie. Of ŉ wake-up call gekry om te skryf nie.)
Soos die jare aanstap, het ek my Vader beter leer ken. In mooi dae en moeilike dae; in verhoudings met goeie en mindergoeie mense, in die kerk en op straat, in tye van tremor en trauma, ja ook in die huwelik.
Die dag van my mondigwording was ook my troudag. Die kaas-en-wyn onthaal was op my ouers se plaas in die Tradouwvallei in die Barrydale-omgewing. Koos was toe ŉ finalejaar teologiese student en ek werk toe al vier maande lank. Ons moes op my salaris van R128 per maand oorleef, waarvan R30 vir woonstelhuur moes gaan en R40 vir studieskuld.
ŉ Liter melk was 8c. Jy sit die bottel met die blou koepon(s) die vorige aand uit, dan word die melk op jou stoep afgelewer. Die tannie in wie se agterplaas ons blyplekkie was, het ons melk in haar yskas gebêre totdat ons kom.
Toe, eendag… Dit was einde van die maand en ek het salaris gekry. Kon ŉ klompie kruideniers koop. Kom toe met die pakkaas plus die melk wat ek gaan haal het by die kombuisdeur. Met die gesukkel om die deur oop te kry, val ek toe met die melk in die huis! Daar lê die bottel aan skerwe en die melk loop in slootjies in die voue van die vloerplanke.
Ek huil snot en trane oor die 8c se skade. My nuwe man, wat in die kamer gesit en swot het, loer om die deur. Ek verwag dat hy my in sy arms neem en liefderyk troos (dis tog wat op die flieks gebeur). Maar hy verdwyn en toe ek weer sien, mik hy na my met sy kamera! My droefheid het vir hom in so ŉ mate geamuseer dat hy die oomblik moes vaslê. Red nou ŉ huwelik. Vir daai foto het ons en ons kinders al baie gelag
Ek dink dat ons lewe saam in die bediening seker my belangrikste seisoen van voorbereiding was. My man was nie net my beste pêl nie, maar ook die een wat my gehelp het om lief te word vir die Bybel en om dieper te delf.
Author FXit.lessewatleefPosted on Oktober 18, 2018 Oktober 18, 2018
Vorige Previous post: DIS MY STORIE – 4: Die Belegging
Volgende Next post: DIS MY STORIE – 6: Skryfseisoene